«Мисс УИС» цIэр зыфIаща Хьэткъуэр
Урысейм ФСИН-м и IуэхущIапIэу КъБР-м щыIэм и лэжьакIуэ Хьэткъуэ Регинэ мэкъуауэгъуэм и 6 — 15-хэм Екатеринбург щекIуэкIа «МИСС УИС» IV урысейпсо зэхьэзэхуэм хэтащ. Абы щызэпеуащ къэралым и щIыналъэхэм я уголовнэ-гъэзэщIакIуэ IэнатIэм и лэжьакIуэ 20.
Пщащэхэр хэтащ зэпеуэ гъэщIэгъуэнхэм: километр гъуэгуанэ къэжэным, Макаровым и кIэрахъуэкIэ уэным, псым есыным, уголовнэ-гъэзэщIакIуэ IэнатIэм и мардэхэр зэращIэр къызэрапщытэ тестхэр гъэзэщIэным. Конкурсыр лIэужьыгъуэ зыбжанэу зэщхьэщыкIырт: «Урысейм щынэхъ дахэ», «IэщIагъэм хуэфащэ», «УИС кино», «Бзылъхугъэ — Тхьэпэлъытэ».
Псом нэхърэ нэхъ щIэщыгъуэу, удэзыхьэхыу екIуэкIащ хъыджэбзхэм я творчествэ гъэлъэгъуэныгъэмрэ «УИС кино» лIэужьыгъуэмрэ. Дэтхэнэми и зэфIэкI игъэлъэгъуэну Iэмал къыхузэрагъэпэщырт. Нэхъыщхьэр IэщIагъэм тегъэщIэнырти, дэтхэнэми хуэфащэу зыкъызэкъуихащ.
Жюрим и саугъэт щхьэхуэ Хьэткъуэ Регинэ къыхуагъэфэщащ. Ар ди пщащэм къритащ УФ-м и Жылагъуэ палатэм хэт Новорок Богдан.
— «Зэхьэзэхуэр сэбэп къысхуэхъуащ си зэфIэкIхэр къэспщытэжынымкIэ. IэщIагъэм зыщызужьынымкIи ар щапхъэщ. ФIыщIэ ин яхузощI къызэгъэпэщакIуэхэм. Екатеренбург сызэрыщыIа махуэхэр гуапэу си гум къинэнущ»,- къыджиIащ Регинэ.
Зэбар Мадинэ,
КъБР-мкIэ УФСИН-м
и пресс-IуэхущIапIэм и лэжьакIуэ.
